《重修龙堂诗》
宋代·郑漻

龙德蟠际，在虫莫知。
实尸雨霖，鞭雷摇帜。
蠢蠢生齿，腹饥谋食。
四时罔避，力穑艺稷。
耕深耰疾，人不胜天。
云蒸雾滃，赖龙以全。
兹山由里名澄江，奫沦崒嵂龙之汪。
飞液遇坎堪滥觞，荆扉挹啖逾蔗浆。
焦土石裂暍欲僵，捧甖膏流收丰穰。
天漏资车翻手强，扫氛驳翳开扶桑。
郑公庆余森圭璋，使君成民神且康。
孤功新庙益炽昌，龙兮无专白云乡。